b'\n_START_ARTICLE_\nDaklatasvir\n_START_SECTION_\nMedicinska uporaba\n_START_PARAGRAPH_\nDaklatasvir se uporablja v kombinaciji z drugimi protivirusnimi zdravili za zdravljenje kroni\xc4\x8dnega hepatitisa C, ki ga povzro\xc4\x8da genotip virusa 1, 3 ali 4; izbor drugih protivirusnih zdravil, med katere spadajo sofosbuvir, ribavirin in interferon, je odvisen od virusnega genotipa in od prisotnosti jetrne ciroze._NEWLINE_V \xc5\xbeivalskih modelih daklatasvir ni izkazal ne\xc5\xbeelenih u\xc4\x8dinkov na plod v odmerkih, ki se uporabljajo za zdravljenje pri ljudeh, vendar je kombinirana terapija z ribavirinom kontraindicirana pri nose\xc4\x8dnicah in pri mo\xc5\xa1kih, ki so spolni partnerji nose\xc4\x8dnic. Ni znano, ali daklatasvir prehaja v materino mleko in ali ima ne\xc5\xbeelene u\xc4\x8dinke na dojene otroke. Dojenje je glede prenosa oku\xc5\xbebe hepatitisa C za otroka varno, vendar se dojenje odsvetuje, \xc4\x8de ima oku\xc5\xbeena mati azpokane ali krvave\xc4\x8de bradavice.\n_START_SECTION_\nNe\xc5\xbeeleni u\xc4\x8dinki\n_START_PARAGRAPH_\nDaklatasvir ni bil ob\xc5\xa1irno preu\xc4\x8devan kot samostojna u\xc4\x8dinkovina, zato ni znano, kateri ne\xc5\xbeeleni u\xc4\x8dinki so neposredno povezani z njegovo uporabo. Podatki o ne\xc5\xbeelenih u\xc4\x8dinkih so na voljo le za kombinacijo daklatasvirja s sofosbuvirjem ali trojno kombinacijo s sofosbuvirjem in ribavirinom. Pogosti ne\xc5\xbeeleni u\xc4\x8dinki, ki se pojavijo pri ve\xc4\x8d kot 10\xc2\xa0% bolnikov, ki prejemajo kombinacijo daklatasvirja in sofosbuvirja, zajemajo glavobol in slabost, pri trojni terapiji (daklatasvir + sofosbuvir + ribavirin) pa so pogosti ne\xc5\xbeeleni u\xc4\x8dinki glavobol, utrujenost, slabost in hemoliti\xc4\x8dna anemija.'